20. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ  Αριθ. Α5/3838 της 23/30 Δεκ. 1976 (ΦΕΚ Β΄ 1548) Περί καυσίμου ύλης εγκαταστάσεων θερμάνσεως. Έχοντες υπ’ όψει: α) Τον Α.Ν. 2520/1940 “περί Υγειονομικών διατάξεων” (ΦΕΚ 273/Α΄/1940). β) Την υπ’ αριθ. 166/6.10.1975 πράξιν του Υπουργικού Συμβουλίου περί “περί απαγορεύσεως χρήσεως πετρελαίου τύπου μαζούτ δια την λειτουργίαν των κεντρικών θερμάνσεων κτιρίων Γραφείων, Κατοικιών και Εμπορικών Καταστημάτων” (ΦΕΚ 220/Α΄/1975). γ) Την υπ’ αριθ. 263/8.7.76 απόφασιν της εξ υπουργών  Οικον. Επιτροπής «περί της χρήσεως μαζούτ δια την θέρμανσιν χώρων». δ) Την ανάγκην περιορισμού της ρυπάνσεως της ατμοσφαίρας των κατωκημένων εν γένει περιοχών, προς προστασίαν της δημοσίας υγείας, εκδίδομεν την κάτωθι υγειονομικήν διάταξιν: Καύσιμος ύλη εγκαταστάσεων θερμάνσεως. Άρθρ.1.–1.Δια τον περιορισμόν της ρυπάνσεως της ατμοσφαίρας εκ διοξειδίου του θείου και καπνού, προς προστασίαν και προαγωγήν της Δημοσίας Υγείας και μείωσιν των εξ αυτών οχλήσεων και οικονομικών ζημιών, απαγορεύεται η χρήσις βαρέος ακαθάρτου πετρελαίου (μαζούτ) ρευστότητος 1500΄΄ ή 3500΄΄ (REDWOOD 1-100 F 0 ), δια την θέρμανσιν χώρων, ως οικιών, πολυκατοικιών, δημοσίων ή ιδιωτικών καταστημάτων, ιδρυμάτων, κλινικών, νοσοκομείων, ξενοδοχείων, γραφείων και παρεμφερών κτισμάτων. 2.Δι’ αποφάσεως του Νομάρχου, μετ’ εισήγησιν γνωμοδοτικής Επιτροπής, συγκροτουμένης υπ’ αυτού εξ αρμοδίων υπηρεσιακών παραγόντων και ενδεχομένως ιδιωτών με ειδικάς γνώσεις και εμπειρίαν, δύναται να απαγορευθή κατά περίπτωσιν, μετ’ εκτίμησιν των τοπικών συνθηκών, η εγκατάστασις νέων μονάδων καύσεως βαρέος ακαθάρτου πετρελαίου (μαζούτ), προοριζομένων δια την παραγωγήν ενεργείας ή την λειτουργίαν οιωνδήποτε εγκαταστάσεων, εφ΄όσον υφίσταται κίνδυνος δημιουργίας τοπικώς σοβαρών, από υγειονομικής πλευράς, συνθηκών ρυπάνσεως του περιβάλλοντος, οχλήσεων ή ζημιών. 3.Δι’ ομοίας ως άνω αποφάσεως του Νομάρχου, μετ’ ανάλογον εισήγησιν στηριζομένην εις αποτελέσματα μετρήσεων και υπολογισμών, δύναται περαιτέρω να επιβληθεί η προσωρινή, επί ωρισμένης ημέρας, απαγόρευσις χρήσεως βαρέος ακαθάρτου πετρελαίου (μαζούτ) και η χρησιμοποίησις αντ’ αυτού ετέρου ευγενεστέρου καυσίμου, δια την παραγωγήν ενεργείας ή την λειτουργίαν οιωνδήποτε εγκαταστάσεων, μεμονωμένως ή ομαδικώς, προς περιορισμόν των θεωρουμένων εκάστοτε ως μη αποδεκτών αιχμών της ρυπάνσεως των κατωκημένων περιοχών, εν τω πλαισίω λήψεως εκτάκτων μέτρων δια την αντιμετώπισιν υγιειονομικώς σοβαρών περιστατικών ρυπάνσεως (σύστημα συναγερμού). 4.Κατ’ ακολουθίαν των προηγουμένων απαγορεύεται η πώλησις βαρέος ακαθάρτου πετρελαίου (μαζούτ) εις εγκαταστάσεις θερμάνσεως περί ων η παρ.1 ή δια την παραγωγήν ενεργείας και την λειτουργίαν των εν παρ. 2 εγκαταστάσεων, εξαιρέσει των περιπτώσεων του άρθρ. 3 παρ. 1, δια την μέχρι της 1ης Οκτ. 1978 περίοδον. Η μη τήρησις της παρούσης παραγράφου υπό των πωλητών και μεταφορέων βαρέος ακαθάρτου πετρελαίου συνιστά παράβασιν της Διατάξεως. Ισχύς και κυρώσεις. Άρθρ.2.–1.Η ισχύς της παρούσης άρχεται 15 ημέρας από της δημοσιεύσεώς της εις την Εφημερίδα της Κυβερνήσεως. Η εκτέλεσις αυτής ανατίθεται εις τα υγειονομικά, αστυνομικά και έτερα δημόσια όργανα. 2.Οι παραβάται της παρούσης διώκονται και τιμωρούνται κατά τας διατάξεις του Α.Ν.2520/1940 “περί υγειονομικών διατάξεων”. Μεταβατικαί διατάξεις. Άρθρ.3.–1.Αι ήδη υφιστάμεναι εγκαταστάσεις καύσεως βαρέος ακαθάρτου πετρελαίου (μαζούτ) προς θέρμανσιν χώρων (άρθρ. 1, παρ. 1) επιτρέπεται κατ’ εξαίρεσιν, όπως χρησιμοποιούν το καύσιμον τούτο το βραδύτερον μέχρι της 1ης Οκτ. 1978, υπό τον όρον ότι θα διαθέτουν καταλλήλους δια το υπ’ όψιν καύσιμον καυστήρας,  αρτίως εγκατεστημένους από τεχνικής πλευράς, και ότι θα συντηρούνται επιμελώς αι σχετικαί εγκαταστάσεις μερίμνη και ευθύνη του ιδιοκτήτου ή νομέως αυτών εις τρόπον, ώστε να λειτουργούν κανονικώς, εξασφαλίζουσαι φυσικώς ή τεχνικώς απολύτως ικανοποιητικάς συνθήκας καύσεως εις την εστίαν, προς περιορισμόν της ρυπάνσεως εκ καπνού και σωματιδίων εις τα τεχνικώς εφικτά επίπεδα. Οι ιδιοκτήται, ή νομείς των υφισταμένων εγκαταστάσεων καύσεως βαρέος πετρελαίου υποχρεούνται, όπως προβούν εγκαίρως εις την κατάλληλον τεχνικήν προσαρμογήν αυτών εις τρόπον ώστε να είναι δυνατή η χρήσις ελαφρού πετρελαίου (DIESEL) ή ετέρου ευγενεστέρου καυσίμου, προς θέρμανσιν, μετά την 1ην Οκτ. 1978. 2.Εάν δι’ οιονδήποτε λόγον δεν εξασφαλίζωνται σταθερώς αι ανωτέρω προϋποθέσεις κανονικής λειτουργίας των υφισταμένων εγκαταστάσεων ή εάν το εκπεμπόμενον διοξείδιον του θείου υπ’ αυτών είναι σημαντικόν εις ποσότητα, με αποτέλεσμα την δημιουργίαν ανεπιθυμήτων συνθηκών ρυπάνσεως ή οχλήσεων, δύναται να απαγορευθή κατά περίπτωσιν η χρήσις υπ’ αυτών βαρέος ακαθάρτου πετρελαίου (μαζούτ), ως καυσίμου ύλης προς θέρμανσιν, κατόπιν αποφάσεως του Νομάρχου, μετ΄ εισήγησιν της εν άρθ. 2 προβλεπομένης γνωμοδοτικής Επιτροπής, προς της εκπνοής της κατά τ’ ανωτέρω προθεσμίας της 1ης Οκτ. 1978. (Αντί της σελ.334,05) Σελ. 334,05(α) Τεύχος 661 – Σελ. 91 19 Υγειονομικές Διατάξεις 34.Δ.α.20

[Source: greek_legal_code_raptarchis | Tokens: 4500]